Նարինե Անտոնյան

Նարինե Կորյունի Անտոնյան (), հայ մարզիկ, սեղանի թենիսի խաղացող, ԽՍՀՄ քառակի չեմպիոն զույգով (1981, 1983, 1984) և խառը զույգերով (1985) մրցաշարերում, Եվրոպայի քառակի չեմպիոն զույգով մրցաշարում (1980, 1984) և թիմային առաջնությունում (1980, 1984), «Բարեկամություն-84» մրցաշարի մեդալակիր զույգով առաջնությունում (1984)։ ԽՍՀՄ միջազգային կարգի սպորտի վարպետ (1979)։

Կենսագրություն 
Նարինե Անտոնյանը ծնվել է 1961 թվականի հունվարի 22-ին Երևանում։ Սեղանի թենիս խաղալ սովորեցրել է հայրը, երբ նա եղել է վեց տարեկան։ Յոթ տարեկանում սկսել է մարզվել Ռաֆայել Հարությունյանի գլխավորությամբ։ 1976-1978 թվականներին, մասնակցելով պատանեկան մրցաշարերի, յոթ անգամ դարձել է Եվրոպայի չեմպիոն տարբեր կարգերում և տարբեր տարիքային խմբերում։

1978 թվականին Նարինե Անտոնյանը Դույսբուրգում անցկացվող Եվրոպայի առաջնությունում նշել է իր նորամուտը ԽՍՀՄ ազգային հավաքականի կազմում և նվաճել բրոնզե մեդալ զույգով մրցաշարում։ Հետագայում Նարինե Անտոնյանն իր կարիերայի հիմնական հաջողություններին հասել է զույգով մրցաշարերում՝ հանդես գալով իր մշտական խաղընկերոջ՝ Վալենտինա Պոպովայի հետ։ Անտոնյանն ու Պոպովան երեք անգամ հաղթել են ԽՍՀՄ առաջնություններում և երկու անգամ դարձել Եվրոպայի չեմպիոն, ընդգրկվել «Բարեկամություն-84» մրցաշարի մրցանակակիրների թվում։ 1980 և 1984 թվականներին Նարինե Անտոնյանը և Վալենտինա Պոպովան ԽՍՀՄ հավաքականի կազմում հաղթել են Եվրոպայի առաջնություների թիմային մրցաշարերում։

1983 թվականին Նարինե Անտոնյանն ավարտել է Հայաստանի ֆիզկուլտուրայի պետական ինստիտուտը։ 1986 թվականին,, կապված երեխաների ծննդի հետ, երկար ժամանակ դադարեցրել է իր մարզական կարիերան։ 1993 թվականին Հայաստանի հավաքականի կազմում մասնակցել է Գյոտեբորգում անցկացված աշխարհի առաջնությանը։ Հետագայում տեղափոխվել է Գերմանիա և սկսել է հանդես գալ Հագեն քաղաքի ակումբի կազմում։

Ընտանիք 
 Քույրը՝ Էլմիրա Անտոնյան (ծնվել է 1955 թվականին), հայ մարզիկ (սեղանի թենիս), Եվրոպայի երկակի չեմպիոն թիմային առաջնություններում (1974, 1976), աշխարհի առաջնությունների մեդալակիր զույգով (1975) և խառը զույգերով (1975) առաջնություններում։

Ծանոթագրություններ

Աղբյուրներ  
 

Հայ մարզիկներ
ԽՍՀՄ միջազգային կարգի սպորտի վարպետներ